Ryzen

Ryzen on x86 ja x64 protsessorite bränd, mida AMD (Advanced Micro Devices) turustab lauaarvutitele, mobiilsetele seadmetele ja manusseadmetele. Ryzeni protsessorid põhinevad mikroarhitektuuridel Zen ja Zen+.
Ryzeni CPU-d on suunatud tavakasutajale ja tööjaamadele ning APU-d on suunatud tavakasutajale, mobiilsetele seadmetele ja manussüsteemidele.
Ryzen kuulutati välja 2016. aasta 13. detsembril New Horizoni konverentsil. Ryzeni esimesed protsessorid avalikustati 2017. aasta veebruaris ning esimesed Zen-mikroarhitektuuriga Ryzeni protsessorid jõudsid turule 2017. aasta märtsis.
2. põlvkonna Ryzeni protsessorid Zen+ mikroarhitektuuriga jõudsid turule 2018. aasta aprillis.
Ajalugu.
2006. aastal vähenes järsult AMD turuosa. 2011. aastal tõi AMD turule uued Bulldozeri protsessorid, mis ei olnud võimelised saavutama AMD tahetud taktsagedust 4,4 GHz, saavutades vaid 3,6 GHz.
Kuigi Bulldozeri järeltulija Piledriver oli ligi 40% kiirem, suurenes Piledriver protsessori energiatarve võrreldes eelkäijaga ligi kaks korda.
Ka pärast Piledriveri turule jõudmist jäid AMD protsessorid aeglasemateks ja ebaefektiivsemateks võrreldes Inteli toodetavate protsessoritega nii ühe kui ka mitmetuumalistes tööprotsessides.
Ryzeni väljatulek viis AMD protsessorid tagasi Inteli tasemele, olles mitmetuumalistes protsessides võrreldav ka hilisemate Intel i7 seeria protsessoritega. Ryzen pakkus paremat hargtöötluse võimekuse ja protsessori hinna suhet kui Intel.
Võrreldes AMD Excavator protsessoritega suudab Ryzen täita 52% rohkem käske ühe tsükli jooksul. Pärast Ryzen protsessorite väljatulekut on AMD turuosa tõusnud.
Protsessorid.
Summit Ridge.
Kõikidel Ryzeni protsessoritel on "lukustamata" taktsagedused ehk nende protsessorite taktsagedused on kasutaja poolt muudetavad.
Ryzeni protsessoritel on Precision Boost, mis suurendab protsessori taktsagedust automaatselt olenevalt protsessori temperatuurist, kasutusest ning voolutarbest.
Lisaks Precision Boost'ile on Ryzeni protsessoritel ka XFR (Extended Frequency Range), mis lubab protsessoril automaatselt taktsagedust tõsta veel 50 MHz ja X-tähisega protsessori variantidel 100 MHz võrra (kuni 200 MHz 1900X, 1920X ja 1950X protsessoritel), olenevalt protsessorist ning protsessori temperatuurist.
Kindlate Ryzen Summit Ridge'i ja Whitehaveni protsessoritega on komplekteeritud AM4 pesale mõeldud protsessorijahutid Wraith Stealth, Wraith Spire ja Wraith Max, mis tulevad kaasa ka mõningate Ryzeni hilisema põlvkonna protsessoritega.
Wraith Stealth on madala profiiliga jahuti, mõeldud 65 W TDP-ga protsessorile, Wraith Spire 95 W TDP-ga protsessorile ning Wraith Max on mõeldud 140 W TDP-ga protsessorile.
Whitehaven.
Ryzen Threadripper protsessorid koodnimega Whitehaven jõudsid turule 2018. aasta augustis.
Raven Ridge.
Raven Ridge on koodnimi AMD Ryzen APU (Accelerated Processing Unit) jaoks, mis on protsessorid, millele on paigutatud Radeon Vega graafikakiip.
2018. aasta jaanuaris teatas AMD kahest Vega graafikakiibiga lauaarvuti protsessori välja tulekust sama aasta veebruaris.
V1000 seeria protsessorid.
2018. aasta veebruaris kuulutas AMD välja Ryzen V1000 seeria protsessorid, mis kasutavad Zen mikroarhitektuuri ja Vega graafikakiipe.
2019. aasta aprillis kuulutas AMD välja Ryzen R1000 seeria protsessorid, mis kasutavad Zen mikroarhitektuuri ja Vega 3 graafikakiipi.
Pinnacle Ridge.
AMD Ryzen protsessorid koodnimega Pinnacle Ridge jõudsid turule 2018. aasta aprillis.
Pinnacle Ridge'i protsessorid kasutavad Zen+ mikroarhitektuuri. Nende protsessorite transistori suuruseks on 12 nm võrreldes eelneva Ryzeni põlvkonna 14 nm-ga, lubades Summit Ridge'i Ryzeni protsessorite energiatarbe juures 16% suuremat jõudlust.
Picasso.
Picasso on AMD 3. põlvkonna Ryzeni APU koodnimi. See APU kasutab Zen+ mikroarhitektuuri ning Vega graafikakiipe.
Matisse.
CES 2019 tehnoloogiamessil ehk Consumer Electronics Show 2019 esitles AMD uut Ryzen protsessorit koodnimega Matisse. Matisse on 3. generatsiooni Ryzen protsessor, milles on kasutusel Zen 2 mikroarhitektuur. Protsessorid koosnevad eraldi 14 nm tootmisprotsessil valmistatud I/O kivist ja 7 nm tootmisprotsessil valmistatud tuumadega "chiplet'ist". Tehnoloogiamessil demonstreeriti ka uue generatsiooni 8-tuumalise protsessori jõudlust, mille kohaselt on uus protsessor ligi 15% kiirem võrreldes 2. generatsiooni Ryzen 2700X Ryzen protsessoriga. Lisaks on protsessor jõudluselt peaaegu võrdne Intel'i poolt pakutava i9-9900k protsessoriga, olles ligi 35% väiksema energiatarbega.
Operatsioonisüsteemide tugi.
Kuigi Ryzeni protsessorid töötavad nii Windows 7, 8 ja 10 operatsioonisüsteemidega, ei saa Windows 7 ja Windows 8 operatsioonisüsteemidele uuemate protsessorite olemasolul, nagu Ryzen ja Inteli 7. põlvkonna protsessorid, Windowsi uuendusi installida.
Selle piirangu eemaldamiseks on loodud mitteametlik tarkvara.
Ryzeni protsessorid töötavad ka Linuxi operatsioonisüsteemidel. Alates Linuxi tuuma versioonist 4.10 on Ryzeni protsessoritel parandatud hargtöötluse võimekus.